Document ID: 32009D0451

KOMISSION PÄÄTÖS,
tehty 8 päivänä kesäkuuta 2009,
Yhdistyneen kuningaskunnan aikomuksesta hyväksyä toimivallasta, sovellettavasta laista, päätösten tunnustamisesta ja täytäntöönpanosta sekä yhteistyöstä elatusvelvoitteita koskevissa asioissa annettu neuvoston asetus (EY) N:o 4/2009
(tiedoksiannettu numerolla K(2009) 4427)
(2009/451/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen ja erityisesti sen 11 a artiklan,
ottaa huomioon 15 päivänä tammikuuta 2009 päivätyn Yhdistyneen kuningaskunnan kirjeen neuvostolle ja komissiolle,
sekä katsoo seuraavaa:
(1)
Neuvosto antoi 18 päivänä joulukuuta 2008 asetuksen (EY) N:o 4/2009 toimivallasta, sovellettavasta laista, päätösten tunnustamisesta ja täytäntöönpanosta sekä yhteistyöstä elatusvelvoitteita koskevissa asioissa (1).
(2)
Euroopan unionista tehtyyn sopimukseen ja Euroopan yhteisön perustamissopimukseen liitetyn, Yhdistyneen kuningaskunnan ja Irlannin asemasta tehdyn pöytäkirjan 1 artiklan mukaisesti Yhdistynyt kuningaskunta ei osallistunut asetuksen (EY) N:o 4/2009 antamiseen.
(3)
Kyseisen pöytäkirjan 4 artiklan mukaisesti Yhdistynyt kuningaskunta ilmoitti neuvostolle ja komissiolle 15 päivänä tammikuuta 2009 päivätyllä ja 17 päivänä tammikuuta 2009 komissioon saapuneella kirjeellä aikomuksestaan hyväksyä asetus (EY) N:o 4/2009.
(4)
Komissio antoi 21 päivänä huhtikuuta 2009 neuvostolle myönteisen lausunnon Yhdistyneen kuningaskunnan aikomuksesta hyväksyä asetus (EY) N:o 4/2009,
ON TEHNYT TÄMÄN PÄÄTÖKSEN:
1 artikla
Asetusta (EY) N:o 4/2009 sovelletaan Yhdistyneeseen kuningaskuntaan 2 artiklan mukaisesti.
2 artikla
Asetus (EY) N:o 4/2009 tulee voimaan Yhdistyneessä kuningaskunnassa 1 päivästä heinäkuuta 2009.
Asetuksen 2 artiklan 2 kohdan, 47 artiklan 3 kohdan sekä 71, 72 ja 73 artiklan säännöksiä sovelletaan 18 päivästä syyskuuta 2010.
Asetuksen muita säännöksiä sovelletaan 18 päivästä kesäkuuta 2011 edellyttäen, että vuoden 2007 Haagin pöytäkirjaa elatusvelvollisuuteen sovellettavasta laista on alettu soveltaa yhteisössä kyseiseen päivämäärään mennessä. Muussa tapauksessa asetusta sovelletaan siitä päivästä, jona mainittua pöytäkirjaa aletaan soveltaa yhteisössä.
3 artikla
Tämä päätös on osoitettu kaikille jäsenvaltioille.
Tehty Brysselissä 8 päivänä kesäkuuta 2009.

Labels: 0
15